**Sonetul crisalidei**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă lasă, tu, frumoasă crisalidă,

să te ajut să ieși, precum un vis,

din învelișu’-n care te-ai închis

ca, într-un templu, o cariatidă!

Acceptă-mi brațele și bucuria

cu care, spre iubire-am să te port

pe aripi ce, ușor, fără efort,

ne-or înlesni, spre ‘nalt, călătoria.

Privește-mă cu cea dintâi privire

și pierde-te cu mine-n fericire,

fii pentru mine, dulcea nereidă!

La pieptul meu, fii prima perseidă

ce-și frânge zborul pentru o iubire,

iubește-mă, frumoasă, crisalidă!